کازم حەبیب

کازم حەبیب (١٦ی نیسانی ١٩٣٥ – ٣٠ی ئابی ٢٠٢١) سیاسەتمەدار و ئابووریناس و نووسەری عێراقی بووە. لە شاری کەربەلا لەدایکبووە و گەورە بووە و لەوێ قۆناغی سەرەتایی و ناوەندی و ئامادەیی خوێندووە. لە ساڵی ١٩٥٢ پەیوەندی بە حزبی شیووعیی عێراقەوە کردووە. لە ماوەی ساڵانی ١٩٥٥–١٩٥٨ لە سەردەمی دەسەڵاتی پاشایەتیدا زیندانی و دوورخراوەتەوە. لە ساڵی ١٩٥٩ خوێندنی ناوەندی لە شاری تەرابلوسی لوبنان تەواو کردووە، دواتر لە قوتابخانەی ئابووریی بەرلین ئابووری خوێندووە و بڕوانامەی بەکالۆریۆسی بەدەستھێناوە و پاشان بڕوانامەی ماستەر لە ساڵی ١٩٦٤، دواتر لە ساڵی ١٩٦٨ بڕوانامەی دکتۆرای لە ھەمان کۆلێژ بەدەستھێناوە. لە ساڵی ١٩٧٣ دکتۆرای لە زانست بەدەستھێناوە. لە ساڵی ١٩٦٧ تا ١٩٧٥ لە زانکۆی ئەلموستەنسریە وانەی گوتووەتەوە. لە ساڵی ١٩٧٨ بە ھۆکاری سیاسی دەستگیرکراوە و ئەشکەنجە دراوە و خانەنشین کراوە، عێراقی بەجێھێشتووە بۆ جەزائیر و تا ساڵی ١٩٨١ لەوێ بەردەوام بووە لە وانەوتنەوە. پاشان چووە ھەرێمی کوردستان بۆ بەشداریکردن لە بزووتنەوەی ئەنسار. ساڵی ١٩٩٣ دەستی لە حیزبی شیووعیی عێراق کێشاوەتەوە و درێژە بە چالاکییەکانی نووسین و وەرگێڕان دەدات. خاوەنی چەندین بڵاوکراوە و لێکۆڵینەوە و بابەتی ئابووری و سیاسەت و مافەکانی مرۆڤە بە زمانەکانی عەرەبی و ئەڵمانی. ئەندامی زۆرێک لە ڕێکخراوەکانی مافی مرۆڤ و ئابووری بووە لە عێراق و دەرەوەی وڵات. لە تەمەنی ٨٦ ساڵیدا لە بەرلین کۆچی دوایی کردووە.https://web.archive.org/web/20190902083720/http://www.alnoor.se:80/author.asp?id=1703https://web.archive.org/web/20200420204815/http://www.ahewar.org/m.asp?i=110https://web.archive.org/web/20130514002927/http://al-nnas.com/ARTICLE/Khabib/index1.htmhttps://web.archive.org/web/20200425131533/https://ao-academy.org/arabic/2005/06/110.html

 سەرچاوەکان 

 سەرچاوەکان